በዓል ሞያ ምጣነ ሃፍቲ መምህር ፅጋብ ሓጎስ፡ ምዝዋር ትካላት መንግስቲ ናብ ውልቀ ብዝምልከት፡ እኹል መፅናዕቲ ዘይተገበሮን ሸርፊ ወፃኢ ንምርካብ ተባሂሉ ብጉያ ጉያ ዝተወሰነ ከምዝኾነ ብምግላፅ፡ ኣብታ ሃገር ዘላቒ ፅልዋ ከስዕብ ከምዝኽእልን ጃምላዊ ውሳነ ክወሃብ ከምዘይግባእን እዮም ሞያዊ ርኢትኦም ዝህቡ። "ትካላት ልምዓት ፕራይቫይታይዝ እንክበሃል ጃምላዊ ክኸውን ኣይግባእን። ምኽንያቱ ሓደ ትካል ናይ ምፍራይ ወይ ድማ ውፅኢታውነቱ ትሑት እንተኾይኑ፡ ንምንታይ ዝብል ምኽንያት ክፅናዕ ይግባእ" ይብሉ፡ እቶም ሰብ ሃፍቲ እውን በየናይ ብርኪ ኣብታ ሃገር ክሳተፉ ከምዝግባእ፣ መንግስቲ ኣብ ቁፅፅር እንታይ ዓይነት ተሳትፎ ክህልዎ ከምዝግባእ ምንፃር ከምዘድሊ ብምሕባር። መንግስቲ እታ ሃገር ኣብዚ ሕዚ እዋን ኣጋጢምዎ ዘሎ ሕፅረት ሸርፊ ወፃኢ ጥራሕ ይርእይ ከምዘሎ ዝገልፁ ኣይተ ፅጋብ፡ እቶም ሰብ ሃፍቲ ውልቀ ትርፎም ስለዝርእዩ፡ ከም መንግስቲ፡ ኣብ ኩለን ከባብታት እታ ሃገር ብመዓረ መሰረት ልምዓት ከባፅሑ ዘይምኽኣሎም እውን ንዜጋታት እታ ሃገር ዝጎድእ ከምዝኾነ ነጊሮምና። "ከም ኣብነት ቀረብ መብራህቲ እንተወሲድና ካብ ሃገራት ወፃኢ ዝመፅኡ ሰብ ሃፍቲ ትርፍን ትርፍን ጥራሕ ስለዘስልሑ፡ ናብ ከባብታት ገጠር ከይዶም ክሰርሑ ኣይኽእሉን። ካልኣይ ነገር ድማ፡ ሰብ ሃፍቲ ውሽጢ ዓዲ እውን ኣብዚ ብኸመይ ተሳትፎ ክህልዎም ይግባእ ዝብል ብንፁር ክቕመጥ ኣለዎ" ብምባል ሞያዊ ትንታንኦም የቐምጡ። እቲ ውድብ ብፍላይ ድማ ሕዚ ኣብ ኣትራፋይነት ዝርከቡን መለለይ እታ ሃገር ዝኾኑ ትካላት ናብ ውልቀ ክዘዋወሩ ምውሳኑ ግቡእ ከምዘይኮነ እዮም ዝዛረቡ ኣይተ ፅጋብ፡ ከም ኣብነት መንገዲ ኣየር ኢትዮጵያ ብምልዓል። "መንገዲ ኣየር ኢትዮጵያ 'ፕራይቫይታይዝ' ክግበረሉ ዝኽእል መንገዲ ኣይኣምነሉን። ምኽንያቱ እዚ ትካል ኣብዚ ሕዚ እዋን ፅቡቕ ዝኾነ ዓቕምን ቴክኖሎጅን ኣለዎ። ብብርኪ ዓለም እውን ተቐባልነት ዝረኸበ መለለይ እታ ሃገርን ኣፍሪቃን እዩ። ንሕዚ ሸርፊ ወፃኢ ንምርካብ ተባሂሉ መንገዲ ኣየር ኢትዮጵያ ናብ ውልቀ ምዝውዋር፡ እቲ ትካል ብዘላቕነት ከምፅኦ ዝኽእል ሸርፊ ወፃኢ ምድኻም እዩ" ክብሉ የጠንቅቑ። ህወሓትን መንእሰያትን- ከዲሕን ነጋሽን?
